**Årshjul for Bogafjell Skole**

Dette er en mal for årshjul med oversikt på alle kommende aktiviteter og oppgaver gjennom skoleåret som alle skal bruke. Hvert klassetrinn tilpasser selv malen etter de oppgavene som er aktuelle trinnvis og dette gjøres av klassekontaktene.

**Hvordan bruke malen**:

Først sørg for å tilpasse malen til deres trinn og deres aktiviteter og oppgaver. Ta med en utskrift av ferdig tilpasset årshjul til foreldremøtet som arrangeres **før** skolens sommerferie (egne føringer for nye førsteklasse-foreldre). På foreldremøtet før skolens sommerferie skal det både velges nye klassekontakter og FAU-representanter og disse føres inn i skjemaet. Deretter sendes årshjulet rundt, slik at alle oppmøtte foreldre kan skrive seg opp på en aktivitet. **Alle skal stå på en aktivitet og det bør etterstrebes å fordele aktivitetene på en god og rettferdig måte.** De foreldrene som ikke er til stede på foreldremøtet, blir tildelt oppgaver/aktivitet av klassekontaktene. Årshjulet ferdigstilles med navn og kontaktinfo og sendes kontaktlærer så snart som mulig før skolens sommerferie trer i kraft. Deretter blir årshjulet lagt ut på skolens hjemmeside samt delt i Transponder.

Avtroppende klassekontakter er ansvarlige for:

* å tilpasse kommende års årshjul og skrive ut et eksemplar som tas med på foreldremøtet,
* at det blir valgt nye klassekontakter og FAU-representant på foreldremøtet. Hvis ingen melder seg til vervet som klassekontakt og/eller FAU-representant, skal det foretas loddtrekning mellom de foreldrene som tidligere ikke har hatt denne oppgaven. Loddtrekning gjennomføres på foreldremøtet.
* at foreldre på møtet skriver seg opp på de forskjellige oppgavene

Påtroppende klassekontakter er ansvarlige for å:

* ferdigstille skjemaet, fordele gjenstående oppgaver på foreldre
* sende skjema til kontaktlærer og påse at det blir lagt ut i Transponder
* gjennom skoleåret følge opp årshjul og at aktiviteter blir gjennomført
* opprette en kommunikasjonsplattform med nye klassekontakter og FAU-representant, feks sms/messenger e.l.

**Aktiviteter:**

Det øverste/første navnet på hver aktivitet er ansvarlig for å iverksette aktiviteten og ta kontakt med de andre som er ansvarlige, eventuelt også læreren i de tilfellene det er aktuelt. Det er viktig at de aktivitetene som planlegges ikke koster penger, husk at **gratisprinsippet** gjelder i skolen.

Om noen har blitt tildelt en aktivitet/oppgave som en ikke kan stille på, er vedkommende selv ansvarlig for å bytte aktivitet med andre. Klassekontaktene skal da informeres slik at årshjulet kan oppdateres.

**Vi oppfordrer generelt til å arrangere ulike aktiviteter utendørs i størst mulig grad og at det ikke skal koste noe.**

**Faste aktiviteter på årshjulet er**:

TV-aksjon, bingo, solidaritetsaksjon, dugnad, 17.mai-komitearbeid, 17.mai- tog, jule - og sommeravslutning og valg av nye klassekontakter og FAU-representanter.

**Faste aktiviteter på ulike trinn:**

* 4. klassetrinn har bokvake
* 5. klassetrinn har egen 17.mai komite. Det er 5. klassetrinnet ved Bogafjell skole og 6. klassetrinnet ved Buggeland skole som er ansvarlige for planlegging, organisering og gjennomføring av 17.mai-arragementet i Bogafjellhallen.
* 5. klassetrinnet har i tillegg julespill i Bogafjell kirke. Dette foregår i skolens regi og er ikke noe klassekontakter normalt er engasjert i.

**Klassekasser:**

Alle klassene kan opprette en klassekasse. Disse pengene vil bli brukt til aktiviteter på trinnet. Klassekontakt har ansvar for klassekassen. Forslag til årlig beløp er 100 kr.

To alternativer til klassekasser: Klassekontakter leverer ut konvolutter uten navn som ranselpost, og disse returneres skolen. På denne måten er det anonymt hvem som betaler inn til klassekassen. Bidraget er frivillig og beløpet er også frivillig, men forslag om maks 100 kr. Det er også mulig at klassekontakten overtar eller får en konto til klassen, og at foreldrene kan vipse et beløp til klassekassen. For å ha klassekasse koblet til Vipps, se info om klassekasser på FAU sine sider.

**Faste økonomiske bidrag fra FAU:**

1. trinn:
2. trinn:
3. trinn:
4. trinn:
5. trinn: Buss til skøytedag
6. trinn. Skidag
7. trinn: Bidrag til kongeparken + utdeling av 5000 for inntjeningen fra 17.mai

I tillegg er det mulig å søke FAU om midler til andre aktiviteter.

**Klasselister:**

Det er viktig med riktig kontaktinfo siden det benyttes til planlegging av aktiviteter i regi av FAU. Hvis det er feil på klasselistene, meld fra til administrasjonskonsulent ved Bogafjell skole.

Husk at det er bare å kontakte klassekontakt eller FAU hvis det er noe dere lurer på! Kontaktinfo til styret i FAU ligger på skolens hjemmeside.

|  |  |  |  |  |  |
| --- | --- | --- | --- | --- | --- |
| **Aktivitet** | **Hvor mange trengs:** | **Når** | **Informasjon** | **Barnets navn** | **Foreldres navn + tlf.nr** |
| TV-aksjon | 2 stk pr klasse | Oktober | FAU organiserer og har ansvar for gjennomføring av innsamling for Bogafjell bydel. Informasjon blir gitt til klassene når det nærmer seg. Det blir og lagt ut info på skolens hjemmeside. |  |  |
| 17.mai-komite | 5.trinn:  3 stk pr klasse til selve komite-arbeidet.  + Alle foreldre på trinnet vil få oppgaver ifm arrangementet. | Oppstart komite-møte tidlig i oktober. | Viktig at de som skal være i komiteen legger seg til i gruppen «Hovedkomite 17.mai – Bogafjell og Buggeland» på Facebook. Les tidligere referat under fanen «Filer». Her finnes all nødvendig info om arrangementet.  FAU kaller inn til oppstartsmøte for alle komite-medlemmer, deretter overtar komiteen videre arbeid og ansvar. |  |  |
| Julegrøt | 2 stk pr klasse | Desember | Den som har ansvar for aktivitet, tar kontakt med lærer og avtaler dag og klokkeslett. Skolen bestiller inn grøt. Dere velger selv om dere vil hente grøten på skolen og varme den opp hjemme, eller om dere vil varme den opp på skolen.  Skolen kjøper inn engangstallerkener, skjeer, smør, kanel og sukker. Foreldre som er satt opp på oppgaven må være med å servere. |  |  |
| Juleavslutning | 2 stk pr klasse | Desember | Lag en invitasjon og arranger en enkel aktivitet.  1.- 3. trinn: Felles opplegg på hvert trinn i aulaen, går klassevis etterpå. Lærerne deltar på, og er ansvarlige for opplegg/innslag fra trinnet i aulaen. Klassekontaktene er ansvarlige for det som skjer i klasserommet.  4. - 7. trinn: Lærerne deltar ikke. Alt arrangeres av foreldregruppen.  Skolen setter opp datoer til avslutningen for at ikke alle skal komme på samme kveld. |  |  |
| Bingo | 5. - 6. trinn: 2 stk  7. trinn: 1 pr klasse | Januar | FAU organiserer og gjennomfører bingo. Informasjon kommer på skolens hjemmeside. FAU-representant gir også informasjon klassevis.  1.- 4. trinn: Ingen oppgaver  5. - 6. trinn: Stiller med 2 kaker fra hver klasse  7. trinn: Stiller med en representant fra hvert trinn for salg i kiosk. |  |  |
| Aktivitetskveld | 2 stk pr klasse | Februar | Sosial kveld for elever og foreldre. Send ut invitasjon i god tid. Kan være aktivitet, brettspillkveld, kahoot mm |  |  |
| Solidaritetsaksjon | Lærere og elever selger. Det skal skaffes 3 kaker, 3 kanner kaffe og 3 flasker saft fra hver klasse | Mars | Kvelden er obligatorisk for elevene. Salg av kaffe, kake og andre inntektsbringende aktiviteter til inntekt for «Hei verden». 3 stk fra hver klasse leverer kake, 3 stk leverer en kanne kaffe og 3 stk leverer 1 flaske saft. |  |  |
| Påskelunsj | 2 stk fra hver klasse | Ila siste skoleuke før påskeferien | Lag invitasjon/ liste på hva hver enkelt elev skal ha med seg i god tid. Kjøp inn kopper, servietter og engangstallerkener. Lever kvittering til klassekontakt for refusjon av utgifter. Avtal dato og gjennomføring med kontaktlærer. Foreldre skal være med å servere. |  |  |
| Dugnad på skolen | 3 stk fra hver klasse | Mai | FAU organiserer og gjennomfører dugnad for å gjøre skolen fin til 17. mai. Informasjon blir lagt ut på skolens hjemmeside. FAU-representant informerer klassene i tillegg. |  |  |
| Gå i 17.maitog. | 3 stk fra hver klasse | 17.mai | En av de som står oppført tar ansvar for å hente og levere tilbake trinnfanen. Del klassen inn i 3 grupper (en gruppe på hver av de voksne som går) Elevene skal gå 6 og 6 i bredden. Dette har de øvd på på skolen. Ta kontakt med kontaktlærer for å få oppdatert klasseliste. Det er veldig viktig å registrere barna inn og ut av toget. Informer om at ingen må hente ut barna før de kommer til Ruten. I tilfelle må de forsikre seg om at de blir krysset av på lista. |  |  |
| Sommeravslutning | 2 stk pr klasse | Juni | Lag invitasjon og send med elevene. Husk å booke plass med behov. Det er mange flotte plasser i nærområder der man ikke trenger å bruke bil. Lærerne er ikke med, bortsett fra på 7. trinn som har eget opplegg i aula eller annet egnet sted. |  |  |
| Oppmerksomhet til lærer | Klasse-  kontakt tar ansvar | Jul og sommer |  |  |  |
| Valg av klassekontakt og FAU-repr |  | Foreldremøte før sommerferien | På foreldremøtet skal hver klasse velge:   1. Hovedtillitsvalgt 2. Varatillitsvalgt 3. FAU-representant |  |  |
| Bokvake (Kun 4. Klasse) | 2 stk pr klasse | Februar | Skolen har ansvar for å organisere, foreldre stiller som vakt på skolen og har ansvar for mat |  |  |